KIRJALLINEN KYSYMYS E-0155/01

esittäjä(t): Ioannis Souladakis (PSE) ja Dagmar Roth-Behrendt (PSE) komissiolle

(31. tammikuuta 2001)

Aihe: Ilmanlaatu tietyntyyppisissä lentokoneissa

Lehtitietojen mukaan (International Herald Tribune, perjantai 27. lokakuuta 2000) United Airlines ja British Airways ovat tehneet tutkimuksia ilmanlaadusta Boeing 777 -tyypin lentokoneissa, koska lentohenkilökunta ja matkustajat ovat valittaneet pahoinvoinnista kyseisen tyypin koneissa. Boeing 777 -tyypin koneet voivat lentää korkeammalla kuin mikään muu konetyyppi (12 400 metrin korkeudessa). Tämä saattaa johtaa hapen vähenemiseen tai vaikuttaa lentokoneen ilmastointijärjestelmään niin, että koneen jotkin osat ovat lämpimämpiä kuin toiset, ja aiheuttaa joillekin matkustajille pahoinvointia lennon aikana. Valitukset koskevat hengenahdistusta, nenäverenvuotoa, päänsärkyä ja kurkun kutinaa. Jotkin matkustajat ovat jopa pyörtyneet lennon loppuvaiheessa.

Onko komissio tietoinen käynnissä olevista tutkimuksista?

Aikooko komissio tarkistaa ilmanlaadun tämän tyypin ja vastaavien tyyppien lentokoneissa lentohenkilökunnan ja matkustajien terveyden suojelemiseksi?

Loyola de Palacion komission puolesta antama yhteinen vastaus kirjallisiin kysymyksiin E-0151/01, E-0155/01, E-0191/01, E-0233/01, E-0349/01 ja P-0353/01

(15. maaliskuuta 2001)

Komissio on hyvin tietoinen laskimoveritulppaa ja matkustamo-olosuhteita koskevista tuoreista selvityksistä ja tiedoista ja suhtautuu erittäin vakavasti matkustajien tuntemaan huoleen. Komissio on tutkinut useita raportteja, erityisesti Yhdistyneen kuningaskunnan parlamentin ylähuoneen tiedettä ja tekniikkaa käsittelevän valiokunnan (Select Committee on Science and Technology) laatimaa raporttia.

Alustavan arvion perusteella komissio ei ole löytänyt tukea äärimmäisille väitteille lentomatkojen aiheuttamista terveysriskeistä, mutta suhtautuu kuitenkin terveysriskeihin erittäin vakavasti. Tämä koskee laskimoveritulppaa varsinkin siksi, että sen yleisyydestä on vain vähän tietoa.

Komissio lähetti ensimmäisenä varotoimena Euroopan lentoyhtiöiden liiton (AEA), Euroopan alueellisten lentoyhtiöiden yhdistyksen (ERA) ja kansainvälisen tilauslentoyhtiöiden järjestön (IACA) puheenjohtajille kirjeen, jossa se kehotti järjestöjen jäseniä ryhtymään laskimoveritulppaa koskeviin varotoimenpiteisiin. Kirjeessä lentoyhtiöitä kehotettiin toimimaan nopeasti riskien vähentämiseksi. Tämä tapahtuu tiedottamalla matkustajille riskeistä, altistavista tekijöistä ja noudatettavista varotoimenpiteistä ennen pitkiä lentomatkoja esimerkiksi matkan varaamisen tai lippujen tilaamisen yhteydessä. Myös lentomatkan aikana matkustajia voidaan neuvoa, miten veritulpan mahdollisuutta voidaan pienentää.

Useat lentoyhtiöt ovatkin omasta aloitteestaan laittaneet varoituksia lentoasemille sekä järjestäneet mahdollisuuden saada tietoa lennon aikana muun muassa lehtisistä, videoista ja lehdistä, joissa annetaan harjoitusohjeita ja suosituksia esimerkiksi siitä, miten pitää toimia ja mitä välttää.

Seuraavaksi on harkitusti arvioitava terveysriskejä. Komissio aikoo mahdollisimman pian perustaa asiantuntijaryhmiä, joista yksi käsittelee laskimoveritulpan vaikutuksia ja toinen lentomatkojen laatua ja matkustamo-olosuhteita. Ryhmät käyvät tarkoin läpi tähän asti tehdyt tutkimukset ja tekevät sen jälkeen päätelmät terveysriskeistä, lisätutkimusten tarpeesta ja toimista, joita eri osapuolten tulisi toteuttaa.